ኢትዮጵያውያንን ከድህነት ማላቀቅ መጀመሩ የአድዋ ድልን ያክል ዋጋ አለው- ጄንዳይ ፍሬዘር
አዲስ አበባ፤ ነሐሴ 14/2005 (ዋኢማ) – የቀድሞው ጠቅላይ ሚኒስትር አቶ መለስ ዜናዊ የአንደኛ አመት መታሰቢያን በማስመልከት በሸራተን አዲስ በተካሄደው ስነ ስርዓት ላይ የተለያዩ የውጭ ሃገር ምሁራን ስለ አቶ መለስ ማንነት ያላቸውን ሀሳብ አካፍለዋል፡፡የቀድሞው የአሜሪካ የአፍሪካ ጉዳዮች ረዳት ውጭ ጉዳይ ሚኒስትር ዶክተር ጄንዳይ ፍሬዘር መለስን ከፍተኛ ቁርጠኝነትን የተላበሱና ህይወታቸውን በሙሉ በህዝብ አገልጋይነት መንፈስ ያሳለፉ መሪ ነበሩ ብለዋቸዋል፡፡በጣም ውስብስብ የሆነው አለም አቀፍ ግንኙነት በመከባበር ላይ ተመስርቶ እንዲመራ በማድረግ ረገድም መለስ ከሌሎች መሪዎች ለየት ያሉ መሪ እንደነበሩ ነው ጄንዳይ ፍሬዘር የተናገሩት፡፡“በተለይ በአለማችን ሀያል ከምትባለው ከአሜሪካ ጋር በነበራቸው ግንኙነት ጠቅላይ ሚኒስትር መለስ ይህን ሃያልነት በአዕምሯቸው አስበውት አያውቁም፡፡ እርሳቸው ለኢትዮጵያና ለመላው አፍሪካ መፃዒ ግዜ ባላቸው ህልም አቅጣጫ ከሌላው ይለያሉ፡፡ ነገር ግን ይህ የፖሊሲ ልዩነት እንደተጠበቀ ሆኖ ከምዕራቡ አለም ጋር በመከባበር መርህ ላይ የተመሰረተ ግንኙነት መፍጠር የቻሉ መሪ ነበሩ፡፡ ለአሜሪካ የማያወላውል ወዳጅ ነበሩ፡፡ ከእርሳቸው ጋር የሰሩ የአሜሪካ ፕሬዝዳንቶች ሁሉ መለስን ያደንቋቸዋል፤ ያከብሯቸዋልም ፡፡”መለስ በኢትዮጵያ ብሎም በአፍሪካ ለውጥ ለማምጣት ሲሰጡት የነበረው አመራር ለጥቁሩ አለም የአድዋ ድልን ያክል መነቃቃትን የፈጠረ ነው ብለውታል ጄንዳይ ፍሬዘር፡፡“ከፓን አፍሪካኒዝም አንፃርም የመለስ አመራር ለአፍሪካና ለመላ ጥቁር ህዝቦች የራስን እድል በራስ የመወሰን ነፃነት እጅግ ወሳኝ ሚና ያለው ነው፡፡ በእኔ እምነት የመለስ አመራር አፄ ሚኒሊክ በጣሊያኖች ላይ የተቀዳጁት የአድዋ ድል አይነት ነው፡፡ በአድዋ ድል የተገኘው የኢትዮጵያ ነፃነት አፍሪካውያንንና በመላው አለም ያሉ ጥቁሮችን ሲያነቃቃ ኖሯል፡፡ ደርግን በማስወገድና የኢትዮጵያን ኢኮኖሚ በመለወጥ ሂደት ውስጥ መለስ የተጫወቱት ሚና ዘጠና ሚሊዮን ያክል ኢትዮጵያውያንን ከድህነት ማላቀቅ መጀመሩ የአድዋ ድልን ያህል ዋጋ ያለው ነው፡፡”የመለስ ውጤታማ የፀረ ድህነት ዘመቻ ለመጪው ትውልድም መላ አፍሪካውያንን በማነቀቃቃት ትልቅ ለውጥ የሚያመጣ ነው ብለዋል ጄንዳይ ፍሬዘር፡፡ ይህን እውን ለማድረግ ግን ሌጋሲያቸውንና ራዕያቸውን በማስቀጠል ረገድ የመለስ ዜናዊ ፋውንዴሽንና የሁላችንን ተሳትፎ ወሳኝ ነው ብለዋል፡፡የኮሎምቢያው ዩኒቨርስቲ ምሁር ፕሮፌሰር ኖማን አክባር በበኩላቸው የቀድሞው ጠቅላይ ሚኒስትር አቶ መለስ ዜናዊ የአለምን ኢኮኖሚ ጭምር መታደግ የሚችል ሀሳብ አመንጪ እንደነበሩ አብራርተዋል፡፡ አቶ መለስ በተለይ የኒዮ ሊበራል አማራጭ ያለቀለትና የአፍሪካን ህዳሴ ማረጋገጥ የማይችል መስመር መሆኑን በጥልቅ በመተንተን የገበያ ክፍተትን እየሞሉ መሄድ የሚያስችለውን የልማታዊ መንግስት አቅጣጫን እንደ አማራጭ ማስቀመጣቸው ብስለታቸውን እንደሚያሳይ ነው ፕሮፌሰር አክባር የተናገሩት፡፡እርሳቸው በአለም አቀፍ መድረኮች ጭምር ሲሰነዝሯቸው የነበሩት ሀሳቦች የአለም አቀፉን የኢኮኖሚ ቀውስ መግታት የሚያስችል አቅም እንደነበራቸውም ነው ፕሮፌሰሩ የገለፁት፡፡“አቶ መለስ የአለማችን የኢኮኖሚ ፖሊሲ አውጪ ቢሆኑ ኖሮ ታላቁን አለም አቀፍ የኢኮኖሚ ድቀት መከላከል በተቻለ ነበር፡፡ እናም ድቀቱ በተለያዩ የአለማቸን ሀገራት በሚሊዮን የሚቆጠሩ ሰዎችን የስራ አጥነትና የድህነት ሰለባ ባላደረጋቸው ነበር፡፡”ከዚህ እውነታ ጋር ተያይዞ አሁን የአቶ መለስ አስተሳሰብ አለም አቀፉ የገንዘብ ድርጅትን ጨምሮ በብዙዎች ተቀባይነት እያገኘ መምጣቱንም ፕሮፌሰር ኖማን አክባር ተናግረዋል፡፡እንደ ኢሬቴድ ዘገባ የአለም አቀፉ የሰላም ፋውንዴሽን ዋና ዳይሬክተር ፕሮፌሰር አሌክስ ዱዋልም በመድረኩ ተመሳሳይ ሀሳብ ነው ያንፀባረቁት፡፡